HU Az Európai Unió Hivatalos Lapja C 101/26

Értesítés a Kínai Népköztársaságból származó nátrium-ciklamát behozatalára alkalmazandó dömpingellenes intézkedésekkel kapcsolatos, a 384/96/EK tanácsi rendelet 12. cikke alapján történő újbóli felülvizsgálati eljárás megindításáról

(2005/C 101/11)

A 384/96/EK tanácsi rendelet (1) (a továbbiakban: az alaprendelet) 12. cikke alapján kérelemmel fordultak a Bizottsághoz annak megvizsgálására, hogy a Kínai Népköztársaságból származó nátrium-ciklamát behozatalára kivetett dömpingellenes intézkedéseknek volt-e hatásuk az exportárakra, a viszonteladási árakra vagy az azt követő eladási árakra a Közösségen belül.

1. Felülvizsgálati kérelem

A kérelmet 2005. március 14-én nyújtotta be a Közösség egyedüli nátrium-ciklamát termelője, a Productos Aditivos S.A. (a továbbiakban: a kérelmező).

2. A termék

Az érintett termék a többek között a Kínai Népköztársaságból származó nátrium-ciklamát (a továbbiakban: az érintett termék), amely jelenleg az ex 2929 90 00 KN-kód alá tartozik. Ez a KN-kód csak tájékoztató jellegű.

3. Meglévő intézkedések

A jelenleg hatályos intézkedések a 435/2004/EK tanácsi rendelettel (2) a többek között a Kínai Népköztársaságból származó nátrium-ciklamát behozatalára kivetett végleges dömpingellenes vámok.

4. Az újbóli vizsgálat indokolása

A kérelmező megfelelően bizonyította, hogy a Kínai Népköztársaságból származó nátrium-ciklamát behozatalára vonatkozó dömpingellenes vámok kivetését követően az exportárak csökkentek, és a viszonteladási árak vagy az azt követő eladási árak tekintetében nem volt elegendő mozgás a Közösségen belül.

A kérelmező bizonyította, hogy az exportárak és a viszonteladási árak csökkentek az intézkedések kivetését követően annak ellenére, hogy a nyersanyagárak jelentősen növekedtek és hogy dömpingellenes vámok kerültek kivetésre 2004 elején.

A kérelmező olyan más tényezőket is megvizsgált, amelyek hatást gyakorolhattak az érintett termék exportáraira a Közösségen belül, azaz az átváltási árfolyamokat, a nyersanyagköltséget stb. Nincsenek más olyan tényezők, amelyek a fent említett árváltozásra magyarázatot adnak.

5. Eljárás

Miután a tanácsadó bizottsággal folytatott konzultációt követően megállapítást nyert, hogy a kérelmet a közösségi iparág nyújtotta be, valamint hogy elegendő bizonyíték áll rendelkezésre vizsgálat indításához, a Bizottság az alaprendelet 12. cikke értelmében újbóli vizsgálatot indít a Kínai Népköztársaságból származó nátrium-ciklamát behozatalára alkalmazandó intézkedésekre vonatkozóan annak vizsgálatára, hogy az intézkedéseknek volt-e hatásuk az exportárakra, a viszonteladási árakra és az azt követő eladási árakra a Közösségen belül.

a) Kérdőívek

Az újbóli vizsgálat szempontjából szükségesnek ítélt információkhoz való hozzájutás érdekében a Bizottság kérdőíveket fog küldeni a Kínai Népköztársaság exportőreinek/termelőinek, az importőröknek és az érintett exportáló ország hatóságainak.

Bármely esetben minden érdekelt fél haladéktalanul faxot küld a Bizottságnak, hogy megtudja, szerepel-e a kérelemben, és amennyiben szükséges, az ezen értesítés 6. bekezdése a) pontjában megállapított határidőn belül kérdőívet igényel, tekintettel arra, hogy a 6. bekezdés b) pontjában meghatározott határidő valamennyi érdekelt félre vonatkozik.

b) Információgyűjtés és meghallgatások tartása

Valamennyi érintett felet felkérik, hogy ismertesse nézeteit, nyújtsa be a kérdőívekre adott válaszokon kívüli egyéb információit, és az alátámasztó bizonyítékot. Ezen információknak és az alátámasztó bizonyítéknak az ezen értesítés 6. bekezdése b) pontjában meghatározott határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket azzal a feltétellel, hogy olyan kérelmet nyújtanak be, amely bizonyítja, hogy meghallgatásukat különös ok támasztja alá. E kérelmet az ezen értesítés 6. bekezdése c) pontjában meghatározott határidőn belül kell benyújtani.

6. Határidők

a) Kérdőív igényléséhez a felek számára előírt határidő

Minden érdekelt félnek, aki nem működött együtt ezen újbóli vizsgálat alá tartozó intézkedésekhez vezető vizsgálatban, a lehető legrövidebb határidőn belül, de legkésőbb az ezen értesítésnek az Európai Unió Hivatalos Lapjában való közzétételét követő 15 napon belül kérdőívet kell igényelnie.

b) Olyan felek számára, akik jelentkezni kívánnak, valamint kérdőívre adott válaszokat, vagy bármely más információt kívánnak benyújtani

Eltérő rendelkezés hiányában az érdekelt feleknek – amennyiben állításaikat figyelembe kell venni az újbóli vizsgálat során – az ezen értesítésnek az Európai Unió Hivatalos Lapjában való kihirdetését követő 40 napon belül jelentkezniük kell a Bizottságnál, ismertetniük kell nézeteiket, és be kell nyújtaniuk a kérdőívre adott válaszaikat, illetve az egyéb információkat. Figyelembe kell venni, hogy az alaprendeletben megállapított eljárási jogok többségének gyakorlása attól függ, hogy a felek a fent említett időtartamon belül jelentkeznek-e.

c) Meghallgatások

Az érdekelt felek ugyanezen 40 napos határidőn belül bizottsági meghallgatásra jelentkezhetnek.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formátumban, kivéve ha másképp határozzák meg), és fel kell tüntetni az érdekelt fél nevét, címét, e-mail címét, telefon- és faxszámát. Az érdekelt felek valamennyi, bizalmasnak minősülő írásos beadványát, beleértve a kérdőívre adott válaszokat és levelezést, a „Korlátozott hozzáférés” (3) felirattal jelölik meg; ezeket kísérje az alaprendelet 19. cikke (2) bekezdésének megfelelően egy nem titkos változat is, amelyet az „AZ ÉRDEKELT FELEK ÁLTALI VIZSGÁLATRA” felirattal kell megjelölni.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate B (B. Igazgatóság) Office: J-79 5/16 (Iroda: J-79 5/16) B-1049 Brussels Fax: (32-2) 295 65 05

8. Az együttműködés hiánya

Azokban az esetekben, ha az érdekelt felek valamelyike megtagadja a szükséges információkhoz való hozzáférést, vagy az infomációkat nem szolgáltatja a határidőkön belül, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő vagy nemleges megállapítások tehetők az alaprendelet 18. cikkével összhangban.

Ha megállapításra kerül, hogy bármely érdekelt fél valótlan vagy félrevezető információkat szolgáltatott, ezeket az információkat figyelmen kívül hagyják, és a rendelkezésre álló tények kerülhetnek felhasználásra. Ha valamelyik érdekelt fél nem, vagy csak részben működik együtt, és így a megállapításokat az alaprendelet 18. cikkével összhangban rendelkezésre álló tényekre alapozzák, előfordulhat, hogy az érdekelt fél számára az eredmény kevésbé lesz kedvező, mint abban az esetben, ha együttműködött volna.

(1) HL L 56., 1996.3.6., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(2) HL L 72., 2004.3.11., 1. o.

(3) Ez azt jelenti, hogy a dokumentum csak belső használatra szól. Védelem alatt áll az 1049/2001/EK európai parlamenti és tanácsi rendelet 4. cikke értelmében (HL L 145., 2001.5.31., 43. o.). A 384/96/EK tanácsi rendelet 19. cikke (HL L 56., 1996.3.6., 1. o.) és az 1994 évi GATT VI. cikkét végrehajtó WTO Egyezmény (Dömpingellenes Megállapodás) 6. cikke szerint bizalmas dokumentumnak minősül.